CELEX: 
Language: sl
Date: 2017-09-29 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2016/1011 Evropskega parlamenta in Sveta o določitvi, kako oceniti nominalni znesek finančnih instrumentov, ki niso izvedeni finančni instrumenti, nominalni znesek izvedenih finančnih instrumentov in čisto vrednost sredstev investicijskih skladov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2016/1011 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov (uredba o referenčnih vrednostih) uvaja skupni okvir za zagotavljanje točnosti in celovitosti referenčnih vrednosti, na katere se sklicuje v finančnih instrumentih in finančnih pogodbah ali investicijskih skladih v Evropski uniji. S tem prispeva k pravilnemu delovanju notranjega trga ob hkratnem doseganju visoke ravni varstva potrošnikov in vlagateljev.
            
            
               Ta delegirana uredba temelji na izbirnem pooblastilu iz uredbe o referenčni vrednosti. Vprašanje subsidiarnosti je bilo zajeto v oceni učinka za uredbo o referenčni vrednosti. 
            
            
               2.POSVETOVANJA PRED SPREJETJEM AKTA
            
            
               Komisija je Evropski organ za vrednostne papirje in trge (ESMA) pooblastila za pripravo strokovnega nasveta o možnih delegiranih aktih za uredbo o referenčni vrednosti. ESMA je ta nasvet predložila Komisiji 10. novembra 2016. ESMA je v okviru priprave strokovnega nasveta organizirala dve javni posvetovanji – eno v februarju in marcu 2016 (51 objavljenih odgovorov
                  1
               ), drugo pa junija 2016 (33 objavljenih odgovorov
                  2
               ). Poleg tega je 29. februarja 2016 organizirala odprto zaslišanje. Komisija je prisostvovala na sestankih projektne skupine ESMA za pripravo nasveta in na odprtem zaslišanju ter je odgovore iz posvetovanja upoštevala pri pripravi te delegirane uredbe. 
            
            
               Sodelujoči pri posvetovanju z ESMA o osnutku strokovnega nasveta so se večinoma strinjali s pravili, ki jih je treba uporabljati, kadar niso na voljo podatki iz virov podatkov, ki jih predlaga ESMA. Nekateri so zaprosili za pojasnilo, da uporaba razpoložljivih podatkov ne pomeni, da bi upravljavci referenčnih vrednosti vse razpoložljive podatke morali kupiti proti plačilu. Drugi so predlagali, da bi morali pristojni nacionalni organi in ESMA dati na voljo tudi svoje zadevne vire podatkov. 
            
            
               Nazadnje je ESMA vprašala, ali bi bila uporaba pogodb o dovoljenjih za ugotavljanje finančnih instrumentov, ki se sklicujejo na referenčne vrednosti, koristna, zlasti za investicijske sklade. Večina sodelujočih je menila, da ne bi bila. Menili so, da bi bila obvezna uporaba pogodb o dovoljenjih zelo obremenjujoča, zlasti ker uporabniki niso bili pravno obvezani odgovoriti na vprašalnike. Sodelujoči so prav tako izrazili dvom, da bi tak pristop dal celostno sliko stopnje uporabe referenčne vrednosti. Zato se je ESMA odločila, da uporabe pogodb o dovoljenjih ne bo vključila v svoj nasvet in niso omenjene v tem delegiranem aktu.
            
            
               Komisija je leta 2016 in v prvem četrtletju leta 2017 organizirala dvostranske sestanke z različnimi deležniki, da bi razpravljala o delegiranih aktih. Poleg tega je opravila dva sestanka z zadevno skupino strokovnjakov, na katerih je s strokovnjaki iz finančnih ministrstev in nadzornih organov iz držav članic ter opazovalci iz Evropskega parlamenta in ESMA razpravljala o delegiranih ukrepih. 
            
            
               Komisija je po notranjem posvetovanju med svojimi službami povabila javnost, naj med 22. junijem 2017 in 20. julijem 2017 poda mnenje o osnutku delegirane uredbe Komisije. En sodelujoči je bil mnenja, da bi bile koristne dodatne smernice ESMA v zvezi s potencialno uporabo alternativnih zneskov in vrednosti, opredeljenih v členu 4. Drugi je predlagal, naj se navedba „po svojih najboljših močeh in zmogljivostih“ iz člena 4 vključi tudi v člene 1, 2 in 3. Vendar pa členi 1, 2 in 3 predlagajo jasno opredeljene določbe.  Upravljavci referenčnih vrednosti bi jih morali biti sposobni izpolnjevati.  Sami se odločajo, iz katerih virov bodo pridobili podatke, vendar so dolžni poskrbeti, da so podatki točni.
            
            
               3.PRAVNI ELEMENTI DELEGIRANEGA AKTA
            
            
               V členu 1 je določen pristop za izračune v začetni fazi, če potrebni podatki, opisani v členih od 2 do 4, niso na voljo ob začetku veljavnosti te delegirane uredbe.
            
            
               V členih od 2 do 4 je določeno, kako bi bilo treba izračunavati nominalne zneske in čiste vrednosti sredstev, da se določi, ali bi bilo treba referenčno vrednost priznati kot ključno. 
            
            
               V členu 5 je določeno, kako bi moral potekati izračun, če se na referenčno vrednost sklicuje posredno. 
            
            
               DELEGIRANA UREDBA KOMISIJE (EU) …/…
            
            
               z dne 29.9.2017
            
            
               o dopolnitvi Uredbe (EU) 2016/1011 Evropskega parlamenta in Sveta o določitvi, kako oceniti nominalni znesek finančnih instrumentov, ki niso izvedeni finančni instrumenti, nominalni znesek izvedenih finančnih instrumentov in čisto vrednost sredstev investicijskih skladov
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014
                  3
                in zlasti člena 20(6)(a) Uredbe,
            
            
               ob upoštevanju naslednjega:
            
            
               (1)Skupna vrednost finančnih instrumentov, finančnih pogodb ali investicijskih skladov, ki se sklicujejo na referenčno vrednost, je ključno merilo za kategorizacijo te referenčne vrednosti v skladu z Uredbo (EU) 2016/1011 kot ključne, pomembne ali nepomembne. Zato je nujno, da se nominalni znesek finančnih instrumentov, ki niso izvedeni finančni instrumenti, nominalni znesek izvedenih finančnih instrumentov in čista vrednost sredstev investicijskih skladov izračunavajo na enak način po celotni Uniji, da se zagotovi skladna kategorizacija referenčnih vrednosti v državah članicah in enotna uporaba Uredbe (EU) 2016/1011.
            
            
               (2)Za zagotovitev zanesljivosti referenčnih vrednosti bi bilo treba nominalni znesek finančnih instrumentov, nominalni znesek izvedenih finančnih instrumentov in čisto vrednost sredstev investicijskih skladov izračunati z uporabo regulativnih podatkov, kjer so ti na voljo.
            
            
               (3)Skupno vrednost finančnih instrumentov, finančnih pogodb ali investicijskih skladov bi bilo treba izračunati ob upoštevanju neposrednih sklicev na te finančne instrumente, finančne pogodbe ali investicijske sklade ali posrednih sklicev na referenčno vrednost v kombinaciji referenčnih vrednosti. Kadar se finančni instrument, finančna pogodba ali investicijski sklad sklicuje na več referenčnih vrednosti, je to večkratno sklicevanje primerno upoštevati pri izračunu skupne vrednosti finančnih instrumentov, finančnih pogodb ali investicijskih skladov, ki se sklicujejo na referenčno vrednost, saj ti finančni produkti niso odvisni zgolj od te referenčne vrednosti. Zato je treba določiti izračun skupne vrednosti v primeru posrednih sklicevanj, da se po vsej Uniji uporablja neposredno in meri skladno –
            
            
               SPREJELA NASLEDNJO UREDBO:
            
            
               Člen 1
                  Nominalni znesek finančnih instrumentov, ki niso izvedeni finančni instrumenti in enote v kolektivnih naložbenih podjemih
            
            
               Nominalni znesek finančnih instrumentov, ki niso izvedeni finančni instrumenti in enote v kolektivnih naložbenih podjemih, je skupni izdan nominalni znesek v denarni vrednosti, kot je naveden v polju 14, razpredelnice 3 v Prilogi k Delegirani uredbi Komisije (EU) 2017/585
                  4
               .
            
            
               Člen 2
                  Nominalni znesek izvedenih finančnih instrumentov
            
            
               Nominalni znesek izvedenih finančnih instrumentov iz člena 20(6)(a) Uredbe (EU) 2016/1011 je nominalni znesek iz polja 20 razpredelnice 2 v Prilogi k Delegirani uredbi Komisije (EU) 2017/104
                  5
               . Vendar je v primerih, ko je ta nominalna vrednost negativna, ta enak absolutni vrednosti.
            
            
               Za posle z indeksi za kreditne izvedene finančne instrumente se za nominalno vrednost uporabi faktor indeksa iz polja 89 razpredelnice 2 v Prilogi k Delegirani uredbi (EU) 2017/104.
            
            
               Člen 3
                  Čista vrednost sredstev kolektivnih naložbenih podjemov
            
            
               Čista vrednost sredstev kolektivnih naložbenih podjemov iz člena 20(6)(a) Uredbe (EU) 2016/1011 je eno od naslednjega:
            
            
               (a)za kolektivne naložbene podjeme, za katere velja Direktiva 2009/65/EU Evropskega parlamenta in Sveta
                  6
               : čista vrednost sredstev na enoto, ki se poroča v zadnjem letnem ali polletnem poročilu iz člena 68(2) navedene Direktive, pomnožena s številom enot;
            
            
               (b)za kolektivne naložbene podjeme, za katere velja Direktiva 2011/61/EU Evropskega parlamenta in Sveta
                  7
               : zadnja razpoložljiva vrednost čistih sredstev iz člena 104(1)(c) Delegirane uredbe Komisije (EU) 231/2013
                  8
               .
            
            
               Člen 4
                  Uporaba alternativnih zneskov in vrednosti
            
            
               Kadar zneski ali vrednosti za izračun skupne vrednosti finančnih instrumentov, finančnih pogodb ali investicijskih skladov, ki se sklicujejo na referenčno vrednost iz členov 1, 2 in 3, niso na voljo ali so nepopolni, se skupna vrednost iz člena 20(1)(a) Uredbe (EU) 2016/1011 in skupna povprečna vrednost iz člena 24(1)(a) navedene uredbe izračuna z uporabo alternativnih zneskov ali vrednosti, vključno s približki in zneski ali vrednostmi, ki jih poročajo zasebni ponudniki informacij, ali odprtimi podatki o obrestnih merah, ki jih izračunajo in objavijo upravljavci trga, če so ti približki in zneski ali vrednosti iz dovolj uglednih virov in so dovolj zanesljivi.
            
            
               Upravljavec, ki uporablja alternativne zneske ali podatke, izračuna skupni znesek na podlagi razpoložljivih podatkov po svojih najboljših močeh in zmogljivostih.
            
            
               Upravljavec, ki uporablja alternativne zneske ali podatke, pristojnemu organu predloži pisno specifikacijo virov podatkov, ki jih je uporabil, pri obveščanju tega pristojnega organa v skladu s členom 24(3) Uredbe (EU) 2016/1011.
            
         
         
            
               Člen 5
                  Valuta
            
            
               Zneski in vrednosti iz členov 1, 2 in 3 se izrazijo v EUR. Zneski in vrednosti se po potrebi pretvorijo z uporabo referenčnega dnevnega deviznega tečaja za euro, ki ga objavi Evropska centralna banka.
            
            
               Člen 6
                  Posredno sklicevanje na referenčno vrednost v kombinaciji referenčnih vrednosti
            
            
               Kadar se referenčna vrednost uporablja posredno v kombinaciji referenčnih vrednosti, so zneski ali vrednosti za namene pragov iz člena 20(1) in člena 24(1)(a) Uredbe (EU) 2016/1011:
            
            
               (a)teža referenčne vrednosti v kombinaciji referenčnih vrednosti, izražena v odstotkih, pomnožena s skupnim zneskom ali vrednostjo ali povprečno vrednostjo zadevnega finančnega instrumenta ali investicijskega sklada, kar je ustrezno, kadar je ta teža jasno določena ali jo je mogoče približno določiti na podlagi drugih razpoložljivih informacij;
            
            
               (b)skupni znesek ali vrednost ali povprečna vrednost zadevnega finančnega instrumenta ali investicijskega sklada, kar je ustrezno, deljeno s številom referenčnih vrednosti v kombinaciji referenčnih vrednosti, kadar dejanska teža referenčne vrednosti ni določena ali je ni mogoče približno določiti.
            
            
               Člen 7
                  Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 29.9.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  UL L 171, 29.6.2016, str. 1.
               
               
                  
                     (4)
                  Delegirana uredba Komisije (EU) 2017/585 z dne 14. julija 2016 o dopolnitvi Uredbe (EU) št. 600/2014 Evropskega parlamenta in Sveta v zvezi z regulativnimi tehničnimi standardi za standarde podatkov in oblike referenčnih podatkov o finančnih instrumentih ter tehnične ukrepe v zvezi z ureditvami, ki jih vzpostavijo Evropski organ za vrednostne papirje in trge ter pristojni organi (UL L 87, 31.3.2017, str. 368).
               
               
                  
                     (5)
                  Delegirana uredba Komisije (EU) 2017/104 z dne 19. oktobra 2016 o spremembi Delegirane uredbe (EU) št. 148/2013 o dopolnitvi Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov glede regulativnih tehničnih standardov o minimalnih podatkih, o katerih je treba poročati repozitorijem sklenjenih poslov (UL L 17, 21.1.2017, str. 1).
               
               
                  
                     (6)
                  Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
               
               
                  
                     (7)
                  Direktiva 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (UL L 174, 1.7.2011, str. 1).
               
               
                  
                     (8)
                  Delegirana uredba Komisije (EU) št. 231/2013 z dne 19. decembra 2012 o dopolnitvi Direktive 2011/61/EU Evropskega parlamenta in Sveta v zvezi z izjemami, splošnimi pogoji poslovanja, depozitarji, finančnim vzvodom, preglednostjo in nadzorom (UL L 83, 22.3.2013, str. 1).